Пред Римско-сиријски рат са Антиохом III Великим Фламинин је наговорио Филипа V Македонскога да буде на римској страни у предстојећем рату. Етолски савез успео је да неколико грчих држава нахушка против Рима. Доласком Антиоха Великога повећао се број његових савезника. Фламинин је присуствовао конгресу у Егијуму, на коме су се појавили и представници Етолскога савеза и Антиохови изасланици. Етолци су тражили од Ахајаца да остану неутрални, али Фламинин се оштро противио том савету, па су Ахајци остали лојални римски савезници. Рат против Антиоха у Европи окончао се римском победом у бици код Термопила 191. п. н. е.. Фламинин је и даље остао у Грчкој, која је била под његовим надзором у једном облику протектората. Након одласка Антиоха наставио се рат у Грчкој против Етолаца. Оба пута Фламинин је интервенисао штитећи слабију страну. Док је конзул Маније Ацилије Глабрион опседао Наупакт Фламинин је дошао и заштитио Наупакт од пада Етолце од потпунога пораза и римске освете. Фламинин је схватио да није у римском интересу да остави у Грчкој ослабљени Етолски савез, који не би имао довољну моћ да ограничава ширење македонскога утицаја. У то време избило је неколико побуна на Пелопонезу. Потрудио се тада да омета Ахајски савез и да посије семе раздора на Пелопонезу. Спречио је да Ахајски савез заузме Месену, а Ахајци су морали да Римљанима предају Закинтос, који су на превару преузели од Аминандровога гувернера. У римском интересу није било ни да Ахајски савез постане превише јак и због тога је ометао његово јачање.